Diari Oficial de la Generalitat Valenciana


Sumari del DOGV 3305, del 11-08-1998 (1998/6416)

RESOLUCIÓ de 21 de maig de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Pediátrica Ilicitana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3305

Data del DOGV
:   11-08-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6416


Data del document
:   21-05-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 21 de maig de 1998, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación Pediátrica Ilicitana. [1998/6416]
  
Vista la sol·licitud del dia 16 de desembre de 1997, que va entrar en el Registre en la mateixa data, amb el número 64680, efectuada pel Sr. Remigio Beneyto Berenguer, en representació de la Fundación Pediátrica Ilicitana, en què se sol·licitava la inscripció de dita entitat en el Registre de Fundacions de la Comunitat Valenciana, basant-se en els següents
  
Antecedents de fet
  
Primer
  
Que segons l'escriptura de data 25 de novembre de 1997, i amb número de protocol 3848, atorgada davant del notari de l'Il·lustre Col·legi de València, amb residència a Elx, Sr. Alberto Mª Cordero Garrido, va comparéixer el Sr. Fernando Vargas Torcal, amb la voluntat de constituir en aqueix acte la fundació denominada Fundación Pediátrica Ilicitana.
  
Així mateix, i als efectes de la seua acceptació del càrrec de patrons de la fundació, van comparéixer al dit acte, la Sra. Evangelina Torres Carreño, el Sr. José-Luis Quiles Durá, la Sra. María-Dolores Gabarrón Paches, i el Sr. Jesús-María Garde Garde.
  
Per diligència que s'incorpora a l'escriptura de constitució, el dia 26 de novembre de 1997, va comparéixer davant el citat notari, la Sra. Encarnación Payá Abad, per a acceptar al seu torn, el càrrec de patró de la fundació.
  
Observades pel Protectorat, entre altres, determinades deficiències en la redacció estatutària, i insuficiència en la dotació fundacional, tot això va ser esmenat mitjançant sengles escriptures complementàries, atorgades pel Sr. Fernando Vargas Torcal, de dates 5 i 14 de maig de 1998, i amb els números 1510 i 1714 de protocol, autoritzades pel mateix notari.
  
Segon
  
Segons l'article 8é dels seus Estatuts, la fundació té per objecte promoure el desenrotllament de programes específics, d'estudi i investigació al camp de les ciències de la salut i especialment allò que s'ha referit a la problemàtica de la població infantil, i els seus fins tenen un caràcter cientificodocent.
  
Per al compliment d'aquests fins, la fundació tindrà com a especial atenció: a) La confecció de protocols i programes específics d'ajuda a la investigació. b) L'estímul i l'organització de reunions científiques, periòdiques o extraordinàries, cursos i altres mitjans d'establir i mantindre contacte entre els membres de la fundació i entre aquests i altres científics. c) L'establiment de relacions amb fundacions, associacions o grups de treball dedicats a activitats semblants, a Espanya o a l'estranger, així com col·laborar amb organismes públics i privats de la sanitat i la Universitat, tant a nivell autonòmic com estatal, en tant que puga contribuir eficaçment al desenrotllament dels fins de la fundació i a la labor científica dels seus components. d) El patrocini de publicacions científiques, per a això el Patronat podrà constituir un Comité Editorial, annex a aquesta. e) Difondre les investigacions, estudis i èxits científics que obtinga als professionals de les ciències de la salut, universitaris i estudiants. f) Qualssevol altres activitats d'interés al fi genèric d'estudi i investigació al camp de les ciències de la salut, en relació amb la població infantil.
  
De conformitat amb l'article 9é estatutari, seran potencials beneficiaris de la fundació la població infantil de l'àrea de salut del Servei Valencià de Salut, i en general la població infantil de tot l'Estat espanyol.
  
Tercer
  
La dotació de la fundació, segons consta en l'escriptura complementària, de data 5 de maig de 1998, és de tres milions sis-centes mil pessetes (3.600.000 PTA), aportada pel fundador mitjançant efectiu metàl·lic d'un milió quatre-centes mil pessetes (1.400.000 PTA), i una incubadora de vigilància intensiva pediàtrics, model 9929-HR estàndard, marca Draeger, valorada en dos milions dues-centes mil pessetes (2.200.000 PTA).
  
La realitat de l'aportació dinerària s'acredita mitjançant un certificat de l'entitat de crèdit Caja de Ahorros del Mediterráneo, incorporat a la citada escriptura. Quant al valor de la incubadora, és l'assignat en l'acta fundacional, segons factura de compra.
  
Quart
  
D'acord amb allò que s'ha previst en l'atorgament quart de l'acta fundacional i la secció primera del títol tercer dels estatuts fundacionals, el Patronat és l'òrgan de govern representació i administració de la fundació. La Presidència del Patronat, amb caràcter vitalici, l'assumeix el Sr. Fernando Vargas Torcal, qui designa als altres membres del primer Patronat, així mateix, de duració indefinida.
  
El Patronat inicial queda compost per les següents persones:
  
- President: Sr. Fernando Vargas Torcal.
  
- Vicepresident: Sra. Encarnación Payá Abad.
  
- Secretària: Sra. Evangelina Torres Carreño.
  
- Tresorer: Sr. Jesús-María Garde Garde.
  
- Vocals: Sr. José-Luis Quiles Durá, i la Sra. María-Dolores Gabarrón Paches.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en el present cas.
  
Tercer
  
Examinats els fins de la fundació, la dotació així com l'aportació efectivament realitzada, aquells es consideren d'interés general, i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els Estatuts, continguts en l'escriptura pública de 25 de novembre de 1997, esmenats per dues escriptures complementàries de dates 5 i 14 de maig de 1998, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte el fi que persegueix segons l'article 8é dels seus Estatuts.
  
Cinqué
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a fundació la denominada Fundación Pediátrica Ilicitana, en el Registre de Fundacions de la Comunitat Valenciana amb el número 104(A) i classificar-la de caràcter cientificodocent. El seu domicili radicarà a Elx, c/ del Poeta Miguel Hernández, 23, principal.
  
Segon
  
Inscriure en el Registre de Fundacions de la Comunitat Valenciana els Estatuts per què ha de regir-se la fundació, elevats a escriptura pública de data 25 de novembre 1997, i amb número de protocol 3848, atorgada davant del notari de l'Il·lustre Col·legi de València, amb residència a Elx, Sr. Alberto Mª Cordero Garrido, esmenats amb sengles escriptures complementàries, autoritzades pel mateix notari, de dates 5 i 14 de maig de 1998, i amb els números 1510 i 1714 del seu protocol.
  
Tercer
  
Inscriure en el citat Registre el nomenament del primer Patronat segons figura en l'antecedent de fet quart de la present resolució.
  
Notifiqueu l'actual resolució, amb l'advertiment que contra aquesta, que no esgota la via administrativa, es podrà presentar recurs ordinari davant d'aquest òrgan o davant del conseller de Presidència en el termini d'un mes, a comptar des de la data de la seua notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 21 de maig de 1998.- El director general d'Interior: José-Luis Villanueva Muñoz.